Karen Hækkerup (S), 2014-05-13:
Det gør jeg, for jeg vil egentlig gerne gå på talerstolen for at sige, at jeg, når der bliver sagt, at det her er et lille og ubetydeligt bidrag, synes, jeg bliver nødt til at gå op og svare, for det er selvfølgelig ikke det, der er tilfældet.
Min egen konklusion, som så åbenbart er fejlagtig, var, da jeg havde hørt referatet af, hvordan den høring var, at konklusionen fra de mennesker, som havde deltaget i høringen, var, at de havde sagt, at det, Justitsministeriet nu var nået frem til med hensyn til det, der var blevet lagt frem i Folketingssalen, så absolut var at gå til kanten. Så det, som Venstre og den øvrige borgerlige opposition foreslog, var direkte vanvittigt. Da meldingen ligesom var kommet til mig, tænkte jeg, at jeg så nok ikke hører så meget mere til det.
Men jeg vil gerne nævne de tre ting, som Venstres ordfører også her nævner man har ønske om at se på.
Det er i forhold til at kunne straffe dobbelt.
Hvornår er det, man skal afgrænse og sige, at nu er der nogle mennesker, som skal have dobbelt straf?
Vedrørende det andet med prøveløsladelse foreslår Venstre, at man skal kunne fjerne muligheden for prøveløsladelse.
Det er allerede i dag sådan, at Kriminalforsorgen kan fjerne muligheden for prøveløsladelse, hvis det findes utilrådeligt med prøveløsladelse.
Dernæst er nogle af de ting, der ligger i regeringens pakke, sådan set langt stærkere, for der siger man til rockere og bandemedlemmer, at de skal sidde tiden ud, og hvis de skal prøveløslades, skal det ske på nogle vilkår, bl.a. vilkår, der gør, at de ikke må have kontakt til de kriminelle mennesker, som har haft andel i, at de i det hele taget er havnet i de her grupperinger.
Til den tredje pind, som Venstre også lige nævner, om, at man skal udvises, vil jeg bare sige, at det jo i forvejen er retstilstanden i Danmark, at man skal udvises, medmindre det er i strid med Danmarks internationale forpligtelser.
Når det så er sagt, vil jeg sige, at jeg også er glad for at høre, at Venstres ordfører siger, at både han og de øvrige borgerlige partier selvfølgelig nok vil ende med at se positivt på det her, om end de betragter det som et lille skvulp i vandglasset – lidt lille og ubetydeligt.
Jeg skal ikke gøre mig til dommer over, hvordan man vurderer det fra både Venstres og de borgerlige partiers side, men blot sige, at jeg håber, vi ender med at kunne samle et bredt flertal om de her ting, som jeg selv vurderer til at være rimelig hård kost.
Jeg er også glad for, at Venstre og de øvrige borgerlige ordførere har fundet tid til at ville komme og drikke en kop morgenkaffe med mig i morgen.
Venstres ordfører og jeg havde jo sådan set allerede drukket kaffe tidligere, hvor vi også har drøftet det her, så jeg opfatter ikke, at det er helt korrekt, at der har været helt lukket land i forhold til at diskutere og forhandle og eventuelt finde frem til løsninger.
Men lad os nu se fremad, lad os tage en kop kaffe i morgen tidlig og se, om ikke der er nogen af de ting, vi kan mødes om.
Men det bliver nødt til at være nogle andre ting end dem, der har været bragt frem indtil videre, for de er i hvert fald meget, meget svære overhovedet at få passet ind i et lovforslag, fordi nogle af dem simpelt hen overhovedet ikke kan lade sig gøre.
Men jeg ser frem til kaffen og måske også lidt debat.